Škola pre mimoriadne nadané deti a gymnázium

Škola pre mimoriadne nadané deti a Gymnázium (ŠpMNDaG) je štátna škola v Bratislave. Nachádza sa na Teplickej ulici (prvý stupeň) a Skalickej ceste (osemročné gymnázium). Jej riaditeľkou je PhDr. Jolana Laznibatová, Csc. Bola to prvá a dlho aj jediná škola na Slovensku, ktorá sa špecializovala na vzdelávanie nadaných detí. Škola je založená na programe Aprogen (Alternatívny program edukácie nadaných). Založený je na téze, že ponuka kvalitného vzdelávacieho programu pre nadané deti musí byť pripravená tak, aby nikomu nebola odopretá možnosť rozvoja potenciálu na najvyššiu možnú mieru. V rokoch 2011- 2015 sa umiestnila v popredných priečkach rebríčka INEKO ako Škola s excelentnými výsledkami žiakov.

Škola má rovnaký učebný plán ako ostatné školy, vyniká ale individuálnym prístupom ku študentom, kde učiteľ a žiak sú aj partnermi a kamarátmi, čo je zdôraznené vzájomným tykaním, keďže neformálna partnerská atmosféra a bezstresová klíma len podporujú špecifiká edukácie nadaných žiakov. Vládne tu tak menej formálny vzťah, vďaka ktorému sa dá pracovať s každým študentom individuálne, ale zároveň sa na neho môžu klásť aj vyššie nároky. V roku šk. roku 2007/2008 27 slovenských škôl uplatňovalo prvky projektu APROGEN. Od roku 2007 vzniklo na Slovensku viacero škôl pre (intelektovo) nadané deti.

História 
ŠpMNDaG vznikla na náklade pokusného overovania Projektu alternatívnej starostlivosti o nadané deti, ktorý autorsky vypracovala PhDr. Jolana Laznibatová, CSc, ako psychologička a vedecko-výskumná pracovníčka na rezortnom pracovisku MŠ – SR, Výskumnom ústave detskej psychológie a patopsychológie v Bratislave.

 1993 - Schválenie Projektu alternatívnej starostlivosti o nadané deti na MŠ SR, otvorené prvé triedy pre intelektovo nadané deti v Bratislave – začiatok pokusného overovania

 1.1.1998 - Oficiálne zriadenie Školy pre mimoriadne nadané deti v Bratislave a zaradenie do siete škôl

 1.1.1999 - Oficiálne zriadenie osemročného gymnázia a jeho zaradenie do siete škôl

 2007 - Ukončenie pokusného overovania Projektu alternatívnej starostlivosti o nadané deti a obhájenie nového vzdelávacieho modelu pre nadané deti - Aprogen

 2008 - Zaradenie vzdelávania intelektovo nadaných detí do nového Zákona o výchove a vzdelávaní v rámci skupiny Vzdelávanie nadaných a talentovaných žiakov

Prvý stupeň 
Nachádza sa na Teplickej ulici 7 v Bratislave s elokovaným pracoviskom na Skalickej ceste 1. Sú v nej 4 ročníky, teda spolu šestnásť tried. V budove sa nachádza atómový kryt, 3 poschodia, prízemie a suterén. Na prvom stupni sa vyučuje cudzí jazyk angličtina. Taktiež v nej je hlavná kancelária riaditeľky a tajomníka.

Druhý stupeň 
Nachádza sa v 8-ročnom gymnáziu na Skalickej ceste 1 v Bratislave. Je v nej 9 ročníkov: piaty, prima, sekunda, tercia, kvarta, kvinta, sexta, septima a oktáva. Aj tu má riaditeľ kanceláriu.

Úspešní študenti 
Škola disponuje množstvom študentov, úspešných v národnych aj celosvetových súťažiach, ale aj absolventov, prijatých na prestížne univerzity, absolventov s mnohými úspešnými vedeckými prácami a dôležitými výskumami. Viacerí z nich do školy prichádzajú prednášať, čo je motivujúce a obohacujúce aj pre ďalších študentov. Napríklad:
 Martin Holický - práca na vývoji elektrochemických senzorov, diagnostika poruchy obličiek z kvapky krvi
 Marek Buchman - štúdium na Oxforde, kde mal 99 percentnú úspešnosť v testoch z chémie - prvýkrát v histórii Oxfordu, doktorát na Rice University v Houstone. Venuje sa oblasti syntetickej organickej chémie. Získal ocenenia v mnohých medzinárodných súťažiach, on sám si veľmi cení napríklad 2. miesto na Intel International Science and Engineering Fair v roku 2010, za čo bol po ňom pomenovaný asteroid. 
 Jakub Rajniak - uznávaný v oblasti farmaceutickej chémie, publikácie v odborných periodikách
Mimo iného má škola zoznam absolventov prijatých na zahraničné štúdiá, avšak tento zoznam často nie je aktualizovaný.

Pozri aj 
 Mensa gymnázium (pre intelektovo nadané deti) v Prahe v Česku

Iné projekty

Referencie

Externé odkazy 
 Oficiálna stránka
 Rozhovor pre Plus 7 dní
 Rozhovor pre Sme
 Rozhovor pre Eductech

Gymnáziá v Bratislave
Základné školy na Slovensku
Organizácie založené v 1993